CELEX: E2015J0029
Language: sk
Date: 2016-09-22 00:00:00
Title: Rozsudok Súdu z 22. septembra 2016 vo veci E-29/15 – Sorpa bs./Orgán na ochranu hospodárskej súťaže (Zneužívanie dominantného postavenia – Pojem podnik – Družstevné agentúry zriadené obcami – Nakladanie s odpadmi – Služby všeobecného hospodárskeho záujmu – Rozdielne podmienky uplatnené na rovnaké transakcie s ostatnými obchodnými stranami – Cenová diskriminácia)

20.4.2017   
            
            
               SK
            
            
               Úradný vestník Európskej únie
            
            
               C 123/7
            
         ROZSUDOK SÚDU
   z 22. septembra 2016
   vo veci E-29/15
   Sorpa bs./Orgán na ochranu hospodárskej súťaže
   (Zneužívanie dominantného postavenia – Pojem podnik – Družstevné agentúry zriadené obcami – Nakladanie s odpadmi – Služby všeobecného hospodárskeho záujmu – Rozdielne podmienky uplatnené na rovnaké transakcie s ostatnými obchodnými stranami – Cenová diskriminácia)
   (2017/C 123/08)
   Vo veci E-29/15, Sorpa bs./Orgán na ochranu hospodárskej súťaže – ŽIADOSŤ podaná Najvyšším súdom Islandu (Hæstiréttur Íslands) na Súd EZVO podľa článku 34 Dohody medzi štátmi EZVO o zriadení dozorného úradu a súdu, ktorá sa týka výkladu Dohody o Európskom hospodárskom priestore, a najmä jej článku 54, vyniesol 22. septembra 2016 Súd EZVO v zložení Carl Baudenbacher, predseda a sudca spravodajca, Per Christiansen a Páll Hreinsson, sudcovia, rozsudok, ktorého výroková časť znie takto:
   
               1.
            
            
               Obec môže predstavovať podnik v zmysle článku 54 Dohody o Európskom hospodárskom priestore v prípade, že sa zapája do hospodárskej činnosti, ktorá spočíva v poskytovaní tovarov alebo služieb na trhu. S cieľom určiť, či je činnosť ako napríklad nakladanie s odpadmi hospodárskou činnosťou, musí sa zobrať do úvahy existencia hospodárskej súťaže so súkromnými subjektmi. V tomto smere skutočnosť, že poplatok prijatý za poskytovanie služieb nakladania s odpadmi nemôže prekročiť výšku vzniknutých nákladov, musí byť vyvážená existenciou hospodárskej súťaže na trhu.
            
         
               2.
            
            
               Nakladanie s odpadmi môže v zmysle článku 59 ods. 2 Dohody o Európskom hospodárskom priestore predstavovať službu všeobecného hospodárskeho záujmu. Prináleží teda vnútroštátnemu súdu, aby určil, či sa uplatnením článku 54 Dohody o spoločnom hospodárskom priestore obciam znemožní poskytovať služby nakladania s odpadmi, ktorými boli poverené, alebo ich poskytovať za hospodársky prijateľných podmienok.
            
         
               3.
            
            
               S cieľom určiť, či verejný subjekt predstavuje podnik v zmysle pravidiel hospodárskej súťaže EHP v prípade, že poskytuje služby nakladania s odpadmi, nie je podstatné, či je subjekt obec alebo družstevná agentúra zriadená niekoľkými obcami.
            
         
               4.
            
            
               Článok 54 Dohody o Európskom hospodárskom priestore sa neuplatňuje na protisúťažné správanie, ktoré sa vyžaduje od podnikov v rámci vnútroštátnych právnych predpisov alebo ak sa vnútroštátnymi právnymi predpismi vytvára právny rámec, ktorým sa odstraňuje akákoľvek možnosť hospodárskej činnosti na ich strane. Článok 54 Dohody o Európskom hospodárskom priestore sa však môže uplatniť, ak sa podnikom vo vnútroštátnych právnych predpisoch ponecháva priestor na to, aby hospodárska súťaž mohla byť vylúčená, obmedzená alebo narušená samostatným konaním podnikov.
            
         
               5.
            
            
               V prípade, že štát Európskeho hospodárskeho priestoru udelí verejným subjektom na základe vnútroštátnych predpisov výnimku z uplatňovania pravidiel hospodárskej súťaže EHP, napríklad im udelí osobitné alebo výhradné práva, musí tak urobiť v súlade s pravidlami hospodárskej súťaže EHP, najmä v súlade s článkom 59 ods. 1 Dohody o Európskom hospodárskom priestore.
            
         
               6.
            
            
               Vlastníci obecného družstva sa môžu považovať za obchodných partnerov daného družstva v zmysle článku 54 ods. 2 písm. c) Dohody o Európskom hospodárskom priestore, v prípade, že nevytvoria jeden podnik s daným družstvom.
            
         
               7.
            
            
               Dominantný podnik udelením zľavy svojim vlastníkom, ktorú ostatným zákazníkom neudelí, dostáva týchto ostatných zákazníkov do konkurenčnej nevýhody v zmysle článku 54 ods. 2 písm. c) Dohody o Európskom hospodárskom priestore, za predpokladu, že konkurujú vlastníkom dominantného podniku na hornom alebo dolnom trhu ovládaného trhu.